Številka: 0103-471/2014/2

Datum: 8.8.2014

Zadeva: Odgovor na vprašanje v zvezi z izvajanjem novele ZSPJS-S

Spoštovani,

prejeli smo vaš dopis, v katerem navajate, da je pred uveljavitvijo novele ZSPJS-S javni uslužbenec vračal preveč izplačane plače za obdobje avgust 2008-maj 2012. Javni uslužbenec je delodajalcu že povrnil desetmesečni znesek, določen z novelo. Zanima vas, ali se mu nadaljnje vračanje dolga odpusti in na kakšen način delodajalec obvesti javnega uslužbenca o odpustu dolga ter ali je javni uslužbenec upravičen do vračila zneska, ki ga je vrnil za obdobje daljše od desetih mesecev, čeprav ta ne predstavlja dvakratnika zakonito določene osnovne plače javnega uslužbenca.

Sporočamo vam, da je na naši spletni strani, na spodnji povezavi, dostopno Pojasnilo v zvezi z izvajanjem Zakona o spremembah Zakona o sistemu plač v javnem sektorju (ZSPJS-S):

<http://www.mnz.gov.si/si/javni_sektor_in_lokalna_samouprava/place_v_javnem_sektorju/izvajanje_3a_clena_zspjs/>, v katerem v zvezi z odpustom dolga in vračilom že vrnjenega zneska pojasnjujemo naslednje:

V primerih, ko javni uslužbenec in funkcionar, v skladu s predpisi, veljavnimi do uveljavitve novele, ob uveljavitvi novele še ni vrnil celotnega zneska preveč izplačanih plač, se znesek, ki še ni vrnjen in presega višino zneska napačno izplačanih plač za obdobje zadnjih desetih mesecev pred prenehanjem izplačevanja plače v nasprotju z veljavnimi predpisi in kolektivnimi pogodbami oziroma dvakratnik zakonito določene osnovne plače za polni delovni čas pred mesecem, ko se mu je plača začela izplačevati v skladu z zakonom, na podlagi samega zakona odpusti. To pomeni, da za odpust dolga ni potrebna nobena aktivnost na strani javnega uslužbenca oziroma funkcionarja. Prav tako odpust dolga ni diskrecija delodajalca. Dolg je odpuščen na podlagi samega zakona. Za samo realizacijo navedene določbe mora delodajalec te javne uslužbence oziroma funkcionarje ponovno obvestiti o neskladnosti oziroma nezakonitosti določb o plači in o novi višini zneska preveč izplačanih plač, ki ga je javni uslužbenec oziroma funkcionar dolžan vrniti in o višini dolga, ki je predmet odpusta.

Če so javni uslužbenci in funkcionarji do uveljavitve novele že vrnili preveč izplačani znesek plač za obdobje, daljše od desetih mesecev pred prenehanjem izplačevanja višje plače, kot je določena v skladu z veljavnimi predpisi in kolektivnimi pogodbami oziroma znesek, ki presega dvakratnik zakonito določene osnovne plače javnega uslužbenca oziroma funkcionarja za polni delovni čas za mesec pred mesecem predložitve dogovora, imajo pravico zahtevati vračilo zneska, ki so ga že povrnili in presega znesek, ki se v skladu z dogovorom vrača po noveli zakona. Delodajalec mora te javne uslužbence oziroma funkcionarje ponovno obvestiti o neskladnosti oziroma nezakonitosti določb o plači in o novi višini zneska preveč izplačanih plač, ki so ga dolžni vrniti. Javni uslužbenec in funkcionar pa lahko v 30 dneh od tega obvestila vloži zahtevo za vračilo preveč povrnjenega zneska preveč izplačanih plač. Rok je prekluzivni rok, to pomeni, da po poteku roka javni uslužbenec oziroma funkcionar izgubi pravico zahtevati vračilo.

Če javni uslužbenec, ki je delno ali v celoti že vrnil znesek preveč izplačanih plač, izpolnjuje pogoje za odpust dolga po sedmem odstavku 3. a člena zakona, torej je njegova osnovna plača ali drug prejemek v mesecu, v katerem se poda predlog za odpust dolga, enaka ali nižja od zneska minimalne plače, lahko v 30 dneh od pisnega obvestila vloži predlog za odpust dolga. Tudi ta rok je prekluzivni rok. O odpustu dolga odloči odgovorna oseba delodajalca s sklepom v 8 dneh od podaje predloga. Če javni uslužbenec izpolnjuje pogoje za odpust dolga, se mu povrne celoten znesek preveč izplačanih plač, ki jih je vrnil delodajalcu.

Glede na to, da je v konkretnem primeru javni uslužbenec že povrnil znesek preveč izplačanih plač za desetmesečno obdobje, določeno z novelo ZSPJS-S, se mu nadaljnje vračilo še nevrnjenega zneska na podlagi samega zakona odpusti. Ker pa je javni uslužbenec hkrati do uveljavitve novele vrnil preveč izplačani znesek plač za obdobje, daljše od desetih mesecev, ima pravico zahtevati vračilo preveč vrnjenega zneska, čeprav ta ne presega dvakratnika njegove zakonito določene osnovne plače za polni delovni čas za mesec pred mesecem predložitve dogovora. Delodajalec mora konkretnega javnega uslužbenca obvestiti o neskladnosti oziroma nezakonitosti določb o plači in o novi višini zneska preveč izplačanih plač, ki ga je javni uslužbenec dolžan vrniti po noveli ter o višini dolga, ki je predmet odpusta.

S spoštovanjem,

**Mojca RAMŠAK PEŠEC**

**GENERALNA DIREKTORICA**

Poslano:

* naslov